钦定古今图书集成/历象汇编/历法典/第099卷 > 王逵蠡海集 > 历数
## 钦定古今图书集成/历象汇编/历法典/第099卷 > 王逵蠡海集 > 历数

百刻之说，众议纷纷，莫有定论。惟一说《类优》，以为每
刻得六十分，百刻共得六千分，散于十二时该五百
分，如此则一时占八刻零二十分，将八刻截作初正
各四刻，却将二十分零数分作初初、正初微刻各一
十分也。又《赵缘督》一说，将十二时各分八刻，计刻九
十六刻为大刻，却将馀四刻每刻分作六十分，四刻
“作二百四十分，每一时中又得二十分为小刻”，如此
则一时之中得八大刻，复有二十分小刻截作初初、
正初，各得一十分为微刻也。其他或以子午二时各
得十刻者，或以子午卯酉各得九刻者，或以夜子时
得四刻者，皆非也。然夜子时之说，只是在夜半之前，
故称夜子正。如冬至为起历之端，而居中气。其前亦
系十一月也。是以夜子正在亥时之后，故只有初刻
而无正刻。子时却只有正刻而无初刻。其意可见也。